P r e d k l a d a c i a    s p r á v a

k materiálu na rokovanie vlády Slovenskej republiky


V súlade s § 4 odsek 2  zákona Národnej rady Slovenskej republiky č. 387/2002 Z. z. o riadení štátu v krízových situáciách mimo času vojny a vojnového stavu zriaďuje vláda Slovenskej republiky ústredný krízový štáb. Pre Ministerstvo vnútra Slovenskej republiky vyplynula úloha zabezpečenia činnosti ústredného krízového štábu, ktorý plní úlohy podľa štatútu schváleného vládou Slovenskej republiky.


Návrh štatútu ústredného krízového štábu vypracovalo Ministerstvo vnútra Slovenskej republiky v súlade s §4 odsek 5 uvedeného zákona.


Návrh štatútu ústredného krízového štábu ustanovuje pôsobnosť ústredného krízového štábu, jeho zloženie a úlohy, spôsob zabezpečenia činnosti ústredného krízového štábu, definuje zásady a podmienky jeho rokovania, ustanovuje spôsob finančného zabezpečenia plnenia úloh ústredným krízovým štábom  a stanovuje termín účinnosti štatútu. Ústredný krízový štáb bude završovať aj činnosť celoštátneho riadiaceho a koordinačného centra pre poskytovanie a prijímanie medzinárodnej humanitárnej pomoci, plniaceho súčasne funkciu národného kontaktného miesta, zriadeného uznesením vlády Slovenskej republiky č. 727 zo dňa 29. októbra 1996 k návrhu na pristúpenie Slovenskej republiky k projektu OSN/DHA o využití vojenských prostriedkov a prostriedkov civilnej ochrany pri záchranných akciách (DPR 213/3 MCDA). 

Odporúča sa schváliť zloženie ústredného krízového štábu na najvyššej úrovni a v tak širokom zložení vzhľadom na to, aby ústredný krízový štáb bol schopný riešiť krízovú situáciu komplexne a vo všetkých jej aspektoch.


Zabezpečenie činnosti ústredného krízového štábu podľa predloženého návrhu bude mať dopad na finančné prostriedky, ktorých potreba je uvedená v doložke finančných, ekonomických, environmentálnych vplyvov a vplyvov na zamestnanosť. Finančné prostriedky budú použité na vybavenie pracovísk ústredného krízového štábu nevyhnutnou výpočtovou, komunikačnou a kancelárskou technikou a na zabezpečenie odbornej prípravy členov ústredného krízového štábu.


Navrhované zrušenie úloh uložených v bodoch C. 1 a C. 2 uznesenia vlády Slovenskej republiky č. 208 zo dňa 9. marca 1999 k vyhodnoteniu odstraňovania dôsledkov kalamít a návrhu opatrenia na zabezpečenie súčinnosti rezortov pri riešení kalamitných situácií, ktoré ukladali vytvoriť komisiu ministra vnútra na riešenie mimoriadnych udalostí a vypracovať  štatút na jej činnosť, vyplýva zo skutočnosti, že ústredný krízový štáb v plnom rozsahu nahradí činnosť tejto komisie.

